CELEX: 32014D0280
Language: mt
Date: 2014-05-08 00:00:00
Title: 2014/280/UE: Deċiżjoni tal-Kunsill tat- 8 ta' Mejju 2014 dwar il-pożizzjoni li trid tiġi adottata f'isem l-Unjoni Ewropea fl-Organizzazzjoni Marittima Internazzjonali matul it-93 sessjoni tal-Kumitat tas-Sikurezza Marittima dwar l-adozzjoni tal-emendi tar-Regolamenti SOLAS II-1/29, II-2/3, 2/9.7, 2/13.4, 2/18, III/20, tal-Kodiċi tat-Tagħmir ta' Salvataġġ u tal-Kodiċi tal-Programm Imtejjeb ta' Kontroll tal-2011

16.5.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 145/40
            
         DEĊIŻJONI TAL-KUNSILL
   tat-8 ta' Mejju 2014
   dwar il-pożizzjoni li trid tiġi adottata f'isem l-Unjoni Ewropea fl-Organizzazzjoni Marittima Internazzjonali matul it-93 sessjoni tal-Kumitat tas-Sikurezza Marittima dwar l-adozzjoni tal-emendi tar-Regolamenti SOLAS II-1/29, II-2/3, 2/9.7, 2/13.4, 2/18, III/20, tal-Kodiċi tat-Tagħmir ta' Salvataġġ u tal-Kodiċi tal-Programm Imtejjeb ta' Kontroll tal-2011
   
      (2014/280/UE)
   
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2) u l-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-azzjoni mill-Unjoni Ewropea fis-settur tat-trasport marittimu għandu jkollha l-għan li ttejjeb is-sikurezza marittima. Il-qafas prinċipali ta' referenza għall-istandards ta' sikurezza għandu jkun il-Konvenzjoni Internazzjonali tal-1974 għas-Salvagwardja tal-Ħajja Umana fuq il-Baħar (il-Konvenzjoni tal-1974 ta' SOLAS), kif emendata, li tħaddan standards miftiehma internazzjonalment għall-vapuri tal-passiġġieri u inġenji tal-baħar ta' veloċità kbira għall-passiġġieri li jitħaddmu fuq vjaġġi internazzjonali.
            
         
               (2)
            
            
               It-92 sessjoni tal-laqgħa tal-Kumitat tas-Sikurezza Marittima (MSC) tal-OMI approvat, fost l-oħrajn, l-emendi għar-Regolamenti SOLAS II-1/29, II-2/3, 2/9.7, 2/13.4, 2/18, III/20, il-Kodiċi tat-Tagħmir ta' Salvataġġ u tal-Kodiċi tal-Programm Imtejjeb ta' Kontroll tal-2011. Dawk l-emendi huma mistennija li jiġu adottati fit-93 sessjoni tal-MSC, li ser issir f'Mejju 2014.
            
         
               (3)
            
            
               L-emendi għar-regolamenti SOLAS II-2/3 u II-2/9.7 li jikkonċernaw ir-reżistenza għan-nar tal-kanali ta' ventilazzjoni għal vapuri ġodda ser jintroduċu rekwiżiti ġodda għas-sistemi ta' ventilazzjoni fil-vapuri, inklużi dawk il-vapuri tal-passiġġieri li jġorru aktar minn 36 passiġġier. Id-dispożizzjonijiet tar-Regolament 12, il-Parti A u tar-Regolament 9, il-Parti B tal-Kapitolu II-2 tal-Anness 1 tad-Direttiva 2009/45/KE tal-Parlament Ewropew u tal-Kunsill (1) dwar dispożizzjonijiet għall-passaġġi tal-kanali ta' ventilazzjoni u dwar is-sistemi ta' ventilazzjoni għal vapuri li jġorru aktar minn 36 passiġġier ikopru dawn il-kwistjonijiet u huma derivati minn dawn id-dispożizzjonijiet SOLAS li issa huma mistennija li jiġu emendati.
            
         
               (4)
            
            
               L-emendi tar-Regolament SOLAS II-2/13.4 ser jintroduċu mezzi addizzjonali ta' evakwazzjoni minn spazji tal-makkinarju għal vapuri ġodda tal-passiġġieri u tal-merkanzija. Id-dispożizzjonijiet tar-Regolament 6, il-Parti B, il-Kapitolu II-2 tal-Anness 1 tad-Direttiva 2009/45/KE (Mezzi ta' evakwazzjoni) ikopru dawn il-kwistjonijiet u huma derivati mid-dispożizzjonijiet SOLAS li issa huma mistennija li jiġu emendati.
            
         
               (5)
            
            
               L-emendi tar-Regolament SOLAS II-2/18 li jikkonċernaw żoni għall-inżul ta' ħelikopter fuq vapuri tal-passiġġieri ro-ro għal vapuri ġodda ser jinkludu rekwiżit għal sistemi ta' applikazzjoni tat-tifi tan-nar bir-ragħwa li jkunu konformi maċ-Ċirkolari tal-OMI MSC.1/Circ.1431 tal-31 ta' Mejju 2012 dwar Linji Gwida għall-approvazzjoni ta' tagħmir għat-tifi tan-nar bir-ragħwa għall-ħelikopters. Ir-Regolament 18, il-Parti B, il-Kapitolu II-2 tal-Anness 1 tad-Direttiva 2009/45/KE jistipula li vapuri mgħammra bil-pjattaforma għall-ħelikopters għandhom jikkonformaw mar-rekwiżiti tar-regolament SOLAS kif rivedut mill-1 ta' Jannar 2003 li issa huma mistennija li jiġu emendati.
            
         
               (6)
            
            
               L-emendi tal-kapitolu III ta' SOLAS, ir-Regolament 20 u r-rekwiżiti assoċjati għall-kontroll u l-manutenzjoni perjodiċi tad-dgħajjes tas-salvataġġ u d-dgħajjes ta' emerġenza għall-vapuri kollha għandhom l-għan li jagħmlu dawn ir-rekwiżiti ddettaljati obbligatorji. Il-Kapitolu III tal-Anness 1 tad-Direttiva 2009/45/KE jistipula li l-manutenzjoni u l-ispezzjonijiet tat-tagħmir ta' salvataġġ għandhom isiru b'mod konformi mal-istess rekwiżiti tar-Regolament III/20 SOLAS, li issa huma mistennija li jiġu emendati.
            
         
               (7)
            
            
               L-emendi għall-Kodiċi tat-Tagħmir ta' Salvataġġ (LSA) li jikkonċernaw l-Apparat tal-Ittestjar ta' Referenza (RTDs) tal-ġkieket ta' salvataġġ ser jintroduċu rekwiżiti ġodda għall-RTDs. Ir-Regolament 2.2, tal-Kapitolu III tad-Direttiva 2009/45/KE jindika li tagħmir personali ta' salvataġġ bħal dan jikkonforma mal-Kodiċi LSA. Barra minn hekk, l-Artikolu 5(1) tad-Direttiva tal-Kunsill 96/98/KE (2) jistipula li t-tagħmir imniżżel fl-Anness A.1 tiegħu li jitqiegħed abbord bastiment tal-Komunità għandu jħares ir-rekwiżiti applikabbli tal-istrumenti internazzjonali msemmija f'dak l-Anness. Fit-tabella tal-Anness A.1, l-annotazzjoni A.1.1.4, l-istandard applikabbli għall-ġgieget tas-salvataġġ huwa r-Riżoluzzjoni tal-OMI MSC 48(66) — il-Kodiċi LSA, li issa huwa mistenni li jiġi emendat.
            
         
               (8)
            
            
               L-emendi għar-regolament SOLAS II-1/29 jikkonċernaw ir-rekwiżiti għall-provi tal-apparat ta' tmexxija ser jintroduċu aktar rekwiżiti biex juru konformità matul il-provi fil-baħar. Ir-Regolamenti 6 u 7, il-Parti C, il-Kapitolu II-1 tal-Anness 1 tad-Direttiva 2009/45/KE huma derivati minn u huma replika tal-istess dispożizzjonijiet ta' SOLAS fil-Kapitolu II-1, il-Parti C tar-Regolament 29 dwar ir-rekwiżiti għall-apparat ta' tmexxija prinċipali u awżiljarju li issa huma mistennija li jiġu emendati.
            
         
               (9)
            
            
               L-emendi msemmija hawn fuq għar-Regolamenti SOLAS II-1/29, II-2/3, 2/9.7, 2/13.4, 2/18, III/20 u l-Kodiċi tat-Tagħmir ta' Salvataġġ, ser japplikaw għall-vapuri tal-passiġġieri u l-inġenji tal-baħar ta' veloċità kbira li jaħdmu fuq vjaġġi domestiċi, skont l-Artikoli 1 u 3 tad-Direttiva 2009/45/KE. Għalhekk, sa fejn jolqtu l-vapuri tal-passiġġieri u l-inġenji tal-baħar ta' veloċità kbira li jaħdmu fuq vjaġġi domestiċi, dawn l-emendi jaqgħu taħt il-kompetenza esklussiva tal-Unjoni.
            
         
               (10)
            
            
               L-emendi tal-Kodiċi tal-Programm Imtejjeb ta' Kontroll tal-2011 (ESP) jikkonformaw mal-prattiki tas-soċjetajiet ta' klassifikazzjoni. L-Artikoli 5 u 6 tar-Regolament (UE) Nru 530/2012 tal-Parlament Ewropew u tal-Kunsill (3) jagħmlu obbligatorja l-applikazzjoni tal-Iskema ta' Valutazzjoni tal-Kondizzjoni tal-OMI (CAS) għat-tankers taż-żejt b'buq wieħed li jkollhom aktar minn ħmistax-il sena. Il-Programm Imtejjeb ta' Spezzjonijiet matul kontrolli ta' Bastimenti ta' Tagħbija bl-Ingrossa u ta' Tankers taż-Żejt jew il-Programm Imtejjeb ta' Kontroll (ESP) jispeċifika kif issir din il-valutazzjoni intensifikata. Peress li l-CAS tuża l-ESP bħala għodda biex tikseb l-għan tagħha, kwalunkwe bidla fl-ispezzjonijiet ESP se tkun applikabbli awtomatikament permezz tar-Regolament (UE) Nru 530/2012.
            
         
               (11)
            
            
               L-Unjoni la hija Membru tal-OMI u lanqas hija parti kontraenti għall-konvenzjonijiet u l-kodiċijiet ikkonċernati. Huwa għalhekk meħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni u jesprimu l-kunsens tagħhom li jintrabtu b'dawn l-emendi, sa fejn dawn jaqgħu taħt il-kompetenza esklussiva tal-Unjoni,
            
         ADOTTA DIN ID-DEĊIŻJONI:
   Artikolu 1
   1.   Il-pożizzjoni tal-Unjoni fit-93 sessjoni tal-Kumitat tas-Sikurezza Marittima tal-OMI għandha tkun li taqbel mal-adozzjoni tal-emendi tar-Regolamenti SOLAS II-2/3, 2/9.7, 2/13.4 u 2/18 kif stabbiliti fl-Anness 13 tad-dokument tal-OMI MSC 92/26.Add.1 u mal-adozzjoni tal-emendi tar-Regolamenti SOLAS II-1/29uIII/20, il-Kodiċi tat-Tagħmir ta' Salvataġġ u l-Kodiċi tal-Programm Imtejjeb ta' Kontroll tal-2011 kif stabbiliti fl-Annessi 31, 32, 33, 34, 35 u 36 rispettivament tad-dokument tal-OMI MSC 92/26/Add.2.
   2.   Il-pożizzjoni tal-Unjoni kif tinsab fil-paragrafu 1 għandha tiġi espressa mill-Istati Membri, li huma membri tal-OMI, billi jaġixxu b'mod konġunt fl-interess tal-Unjoni.
   3.   Jista' jsir qbil dwar bidliet formali u żgħar għal din il-pożizzjoni mingħajr ma jkun hemm bżonn li tiġi emendata dik il-pożizzjoni.
   Artikolu 2
   L-Istati Membri huma b'dan awtorizzati li jagħtu l-kunsens tagħhom li jintrabtu, fl-interess tal-Unjoni, bl-emendi msemmija fl-Artikolu 1(1) sa fejn huma jaqgħu taħt il-kompetenza esklussiva tal-Unjoni.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, it-8 ta' Mejju 2014.
      
         
            Għall-Kunsill
         
         
            Il-President
         
         P. MITARACHI
      
   
   
      (1)  Id-Direttiva 2009/45/KE tal-Parlament Ewropew u tal-Kunsill tas-6 ta' Mejju 2009 dwar regoli u standards ta' sigurtà għal vapuri tal-passiġġieri (ĠU L 163, 25.6.2009, p. 1).
   
      (2)  Id-Direttiva tal-Kunsill 96/98/KE tal-20 ta' Diċembru 1996 dwar it-tagħmir marittimu (ĠU L 46, 17.2.1997, p. 25).
   
      (3)  Ir-Regolament (UE) Nru 530/2012 tal-Parlament Ewropew u tal-Kunsill tat-13 ta' Ġunju 2012 dwar l-introduzzjoni aċċellerata ta' rekwiżiti ta' buq doppju jew ta' disinn ekwivalenti għal tankers taż-żejt b'buq wieħed (ĠU L 172, 30.6.2012, p. 3).